Baaise spelers verbeter Guinness rekord | News24
Baaise spelers verbeter Guinness rekord
Voos gespeel, maar Lifa Mdube van die Eezy Fana-span het nie toegelaat dat ’n spierpyn hom van die rugbyveld weghou nie. Kort nádat Nevan Kampher van die Relay-ambulansdiens vir Mdube met sy stywe spiere gehelp het, was hy terug op die veld om die 27
DIT het 27 uur, ’n gebreekte arm, ’n rugbesering en talle voetblase gekos om die Baai die rekordhouer te maak vir die langste rugbywedstryd wat nog gespeel is.
Vrydag het 46 spelers van Siya­khula, Sports ­Revolution, Swallows en Motherwell aaneen meer as 20 gewone rugbywedstryde by die Dan Qeqe-stadion in Zwide gespeel om die bestaande rekord vir die langste rugbywedstryd van 25 uur, 59 minute en 47 sekondes te verbeter.
Dié rekord, aangeteken in die Guinness World Records, is verlede jaar in Augustus tussen die Boars en Barbarians by die Bromsgrove-rugbyklub in Worcestershire, Engeland, opgestel.
Saterdagmiddag, omstreeks 14:17, het twee spanne, Eezy Fana en Camagu, ná 27 uur, 2 minute en 52 sekondes se speeltyd van die veld gestrompel.
“Hul voete was vol blase. Hul truie vol sweet, stof en bloed, maar niks het hulle gekeer om met die uitdaging deur te druk nie,” het Noxolo Nqwazi, uitvoerende direkteur van sport, ontspanning, kuns en kultuur in die Nelson Mandelabaai-munisipaliteit, gesê.
Maar dit was so byna of die rekordpoging, wat ter ere van oudpres. Nelson Mandela se 27 jaar in gevangenskap gespeel is, was onsuksesvol. Want toe Panki Tyobelo, Camagu se kaptein, teen 02:00 Saterdagoggend sy arm breek, het spelers dit as ’n geldige verskoning gesien om handdoek in te gooi.
“Maar ek het geweier. Ons het reeds so ver gekom. Toe stap ek met my gebreekte arm terug op die veld en sê ek sal speel tot die tyd verby is.
“My span het my vinnig gevolg, én toe het ons gespeel,” het Tyobelo gesê.
Camagu het uiteindelik met 725 punte teenoor Eezy Fana se 688 geseëvier. Elke span het R15 000 as prysgeld ontvang.
“Die spelers het dit nie vir die geld gedoen nie. Hulle het dit uit liefde vir rugby gedoen, ook om te bewys dat jy nie altyd as ’n kampioen gebore word nie, maar soms gemaak word,” het Mazizi Msutu, president van die organiseerder, City of Champions, gesê.
Dié rekord sal na verwagting in volgende jaar se Guinness World Records opgeneem word.